text: Energi-rigtigt rejsegilde
  22 oktober 2012 kl. 14.40
  Over 200 er skrevet op til at modtage information om 39 energi-nul boliger i Kolding. Mandag var der energirigtigt rejsegilde på byggeriet i Lykkegårdshaven.
  Rejsegildet foregik lidt usædvanligt: Kransene blev sat op på et mini-spær på væggen. Så skulle der da ikke bruges energi på at sætte kransene op....
  
  Tænker på miljø
  Lejerbo Kolding står bag byggeriet, som skal være færdig til sommer. 
  Organisationsformand Bent Jacobsen, Lejerbo Kolding, kalder projektet en succes:
  - Det viser, at folk både går efter den gode bolig og tænker på at skåne miljøet og spare på energiforbruget i fremtiden. Interessen for nye almene boliger svinger fra byggeprojekt til byggeprojekt, men denne gang er interessen ekstra stor.
  
  sol - og egen have
  Lejerbo bygger nul-energi-huse flere steder. Byggeriet er fleksibelt og bliver tilpasset lokale forhold. I Lykkegårdshaven er rækkehusene orienteret, så solcellerne opfanger mest mulig sol - samtidig med, at hver bolig får en lille have.
  
  Faktaboks: 
  39 Energi-0 rækkehuse i Lykkegårdshaven
  - Solcelleanlæg, varmepumpe og ventilationsanlæg, der genanvender varmen, dækker en stor del af energiforbruget i de nye huse
  - Husene er bygget i træ og er højisoleret, hvilket også sikrer energibesparelser
  - Der bliver 33 rækkehuse med 4 værelser og 6 rækkehuse med 3 værelser
  - Energi-0 boligerne er udviklet i samarbejde mellem Lejerbo, Vilhelm Lauritzen Arkitekter A/S og Orbicon A/S. Hovedentreprenøren er Skare Byg A/S
  